**ФАО дар Тоҷикистон ҷаласаи миллии ҳамоҳангсозӣ оид ба омодагӣ ва вокуниш ба пандемияро баргузор мекунад**

***17 январи соли 2025,******Душанбе* –** 17 январи соли 2025Созмони озуқаворӣ ва кишоварзии Созмони Милали Муттаҳид (ФАО) ҷаласаи муҳими миллии ҳамоҳангсозиро дар доираи лоиҳаи «Омодагӣ ва вокуниш ба пандемия бо истифода аз равиши Солимии ягона дар Осиёи Марказӣ», ки аз ҷониби Фонди мубориза бо пандемия маблағгузорӣ мешавад, баргузор намуд. Ҳадафи ҷаласа ба таҳкими ҳамкорӣ ва баланд бардоштани омодагӣ ба мушкилоти марбут ба саломатӣ тавассути пешбурди вокуниши ягона дар минтақаи Осиёи Марказӣ тавассути консепсияи «Солимии ягона» равона гардида буд.

Вохӯрӣ ҷонибҳои манфиатдорро аз созмонҳои ҳукуматӣ ва байналмилалӣ, аз ҷумла ФАО, Созмони умумиҷаҳонии тандурустӣ (СУТ) ва Бонки ҷаҳонӣ (БҶ) гирди ҳам оварда, як платформаи муҳимро барои инъикоси таҷрибаҳои дар раванди татбиқи лоиҳа омӯхташуда фароҳам овард. Иштирокчиён дар мубоҳисаҳо ҷиҳати беҳбуди ҳамоҳангсозӣ дар сатҳи миллӣ ва минтақавӣ ва муайян кардани имкониятҳои асосии ҳамкориҳои минбаъда тамаркуз намуданд.

Ҳадафи асосии вохӯрӣ баррасии мушкилоти доимӣ, дарёфти роҳҳои муассири ҳалли мушкилот ва такмили механизмҳои ҳамоҳангсозии байниидоравӣ бо мақсади таъмини вокунишҳои босамар ба бӯҳронҳои марбут ба саломатӣ буд. Натиҷаҳо барои муайян кардани қадамҳои минбаъда дар пешрафти лоиҳа ва равиши стратегӣ замина фароҳам меоранд.

«Тавассути ин вохӯрӣ ФАО талош мекунад, ки ҳамоҳангии бештарро дар омодагӣ ба пандемия ва талошҳои вокуниш ба пандемия афзоиш диҳад», - гуфт Агаси Арутюнян, и.в. Намояндаи ФАО дар Тоҷикистон. «Бо татбиқи равиши «Солимии ягона» мо эътироф менамоем, ки саломатии инсон, ҳайвонот ва муҳити зист бо ҳам алоқаманданд ва танҳо тавассути вокуниши ҳамоҳангшуда ва бисёрсоҳавӣ мо метавонем пайдоиши таҳдидҳои ба саломатӣ марбутро бо таври муассир ҳал намоем».

Ин вохӯрӣ ба таҳкими ӯҳдадориҳои Тоҷикистон дар беҳбуди системаҳои тандурустӣ ва эҷоди устуворӣ ба пандемияҳои оянда мусоидат хоҳад кард.

Кишварҳои Осиёи Марказӣ дар соҳаҳои тандурустӣ, рушди иқтисодӣ ва иҷтимоӣ ва ҳифзи муҳити зист нишондодҳои муштарак доранд, ки дар пешгирӣ, омодагӣ ва вокуниш ба пандемия ва эпидемияҳо мушкилот эҷод мекунанд. Ин масоил авлавияти аввалиндараҷаи ҳукуматҳо буда, ҳамкории минтақавиро, бахусус дар соҳаҳои кишоварзӣ, муҳити зист ва тандурустӣ талаб мекунад. Шарикон ва ҷонибҳои манфиатдор дар кишварҳои Осиёи Марказӣ аллакай барои татбиқи равиши «Солимии ягона» бо мақсади пешгирии пандемия, омодагӣ ва вокуниш бо дастгирии Шарикии чорҷонибаи «Солимии ягона», ки ФАО, СУТ, Барномаи муҳити зисти СММ (ЮНЕП) ва Созмони умумиҷаҳонии саломатии ҳайвонотро (WOAH) фаро мегирад, ҳамкорӣ мекунанд.

Лоиҳа дар Қазоқистон, Қирғизистон, Тоҷикистон, Туркманистон ва Узбекистон амалӣ мегардад. Ҳадафи асосии лоиҳа рушд ва таҳкими системаҳои байторӣ, муҳити зист ва тандурустӣ мебошад, ки дар омодагӣ ва вокуниш ба пандемия ширкат меварзанд. Ин тавассути пурзӯр намудани назорати бемориҳо, иқтидори лабораторияҳо ва қувваи кории тиббӣ дастрас карда мешавад. Интизор меравад, ки натиҷаҳои лоиҳа иқтидори дарозмуддатро дар кишварҳои Осиёи Марказӣ эҷод намуда, ба беҳтар шудани омодагӣ ба пандемия ва коҳиши таъсири пандемияҳои оянда мусоидат мекунанд.

Фонди мубориза бо пандемия, ки моҳи сентябри соли 2022 аҳ ҷониби Бонки Ҷаҳонӣ таъсис ёфта, расман дар ҷаласаи G20 ба кор шурӯъ кард, аввалин механизми маблағгузории бисёрҷониба мебошад, ки ба пешниҳоди грантҳои бисёрсола барои кӯмак ба кишварҳои даромади миёна ва паст таъин гардидааст. Бо сармоягузорӣ ба пешгирӣ, омодагӣ ва вокуниш, Фонд ба кишварҳо дар пешгирии пандемия дар оянда кӯмак мерасонад.

Бо қабули равиши «Солимии ягона», Фонди мубориза бо пандемия алоқамандӣ ва вобастагии мутақобилаи саломатии инсон, ҳайвонот, наботот ва муҳити зистро эътироф мекунад. ФАО дар пешбурди саломатии ҳайвонот ва назорати бемориҳо бо мақсади пешгирии бемориҳои зоонозӣ, ки боиси пандемия шуда метавонанд, нақши муҳим мебозад.